**Резултати от промяна на участието и прехвърляне на средства на осигурени лица от един в друг съответен пенсионен фонд за четвъртото тримесечие на 2024 г. и за 2024 г.**

**1. Четвърто тримесечие на 2024 г.**

През четвъртото тримесечие на 2024 г. в пенсионноосигурителните дружества са подадени общо 130 108 заявления за промяна на участие и прехвърляне на средствата от един пенсионен фонд в друг.

Общо 96 279 осигурени лица от подалите заявления през четвъртото тримесечие на 2024 г. са променили участието си във фондовете за допълнително пенсионно осигуряване. В сравнение с третото тримесечие на 2024 г., когато броят на лицата с променено участие е бил 91 631, се наблюдава увеличение с 4 648 лица или с 5,07 на сто.

През отчетния период броят на лицата, променили участието си в универсалните пенсионни фондове е 89 907 лица, а броят на променилите участието си в професионалните фондове – 5 665 лица. Най-малко осигурени лица са променили участието си в доброволните пенсионни фондове – 707 броя. Относителният дял на лицата, променили участието си, спрямо средния брой осигурени лица в универсалните пенсионни фондове е 2,21 на сто, в професионалните – 1,71 на сто и в доброволните пенсионни фондове – 0,11 на сто.

Общата сума на прехвърлените средства на осигурени лица с променено участие, подали заявления през четвъртото тримесечие на годината, е 505 319 709 лв., в т. ч. 473 083 149 лв. в универсалните фондове, 29 229 649 лв. в професионалните и 3 006 911лв. в доброволните фондове. Общият размер на прехвърлените средства в сравнение с третото тримесечие на 2024 г. нараства с 65 923 681 лв. или с 15,00 на сто. Относителният дял на прехвърлените средства, спрямо средния размер на нетните активи на универсалните пенсионни фондове е 2,07 на сто, на професионалните – 1,68 на сто и на доброволните пенсионни фондове – 0,20 на сто. Средният размер на прехвърлените средства на едно осигурено лице, променило участието си през четвъртото тримесечие на 2024 г. е 5 248,49 лв.

**2. 2024 г.**

Осигурените лица, възползвали се от правото си за промяна на участие и прехвърляне на средства от индивидуалните партиди през 2024 г. са общо 372 911. Относителният дял на лицата, променили участието си през периода, спрямо средния брой осигурени лица в универсалните пенсионни фондове е 8,59 на сто, в професионалните – 6,99 на сто и в доброволните пенсионни фондове – 0,24 на сто.

Общият размер на прехвърлените средства през годината от един в друг съответен фонд е 1 834 736 613 лв., в т. ч. 1 710 884 273 лв. в универсалните фондове, 117 332 399 лв. в професионалните и 6 519 941 лв. в доброволните фондове. Относителният дял на прехвърлените средства, спрямо средния размер на нетните активи на универсалните пенсионни фондове е 7,93 на сто, на професионалните – 7,07 на сто и на доброволните пенсионни фондове – 0,44 на сто.